Neuvoston päätöslauselma, annettu 3 päivänä lokakuuta 2000, Internetin organisaatiosta ja hallinnosta



Virallinen lehti nro C 293 , 14/10/2000 s. 0003 - 0004



Neuvoston päätöslauselma, annettu 3 päivänä lokakuuta 2000, Internetin organisaatiosta ja hallinnosta (2000/C 293/02) EUROOPAN UNIONIN NEUVOSTO, joka 1. PALAUTTAA MIELEEN - Bonnissa 8 päivänä heinäkuuta 1997 pidetyn Euroopan ministeritason konferenssin päätösjulistuksen, jossa viitataan erityisesti "verkkotunnusjärjestelmän (DNS) tunnustetun ja avoimen kansainvälisen hallintojärjestelmän" perustamiseen, jossa on "tarkoituksenmukainen eurooppalainen edustus", - EU:n ja USA:n yhteisen julistuksen sähköisestä kaupasta (5 päivänä joulukuuta 1997), jossa korostetaan erityisesti hallitusten tehtävää tarjota "selkeät, johdonmukaiset ja ennustettavat oikeudelliset puitteet ... ja varmistaa riittävä suoja sellaisille yleisen edun mukaisille tavoitteille kuin yksityisyys, teollis- ja tekijänoikeudet, petosten torjunta, kuluttajansuoja ja yleinen turvallisuus", - että yleisten politiikkojen parempi huomioonottaminen ja kansainvälisen edustuksen varmistaminen Internet-osoitteiden ja verkkotunnusten hallinnossa ovat Euroopan unionin keskeisiä tavoitteita, - sähköisen kaupan kehittämisen tärkeyden, mikä tarkoittaa myös verkkotunnusten ja Internet pöytäkirjan (IP) osoitteiden tehokasta ja avointa hallintoa erityisesti IPv6-järjestelmän mukaisten seuraavan sukupolven osoitteiden käyttöönoton avulla; 2. PANEE TYYTYVÄISENÄ MERKILLE - komission 11 päivänä huhtikuuta 2000 antaman Internetin organisaatiota ja hallintoa koskevan tiedonannon, - jäsenvaltioiden ja komission tämän prosessin puitteissa jo saavuttamat tulokset sekä eurooppalaisten Internet-alan ammattilaisten ja yksityisen sektorin aktiivisen osuuden ICANNin perustamisessa, - että hallitusten neuvoa-antava komitea (GAC) ICANN-organisaatiossa toi esille yleiset poliittiset tavoitteet ja määritteli selkeän ja tasapuolisen ylätason maantieteellisten aluetunnusten järjestelmän (ccTLD), - kansainvälisten järjestöjen, erityisesti WIPOn ja ITUn puitteissa tehdyn työn; 3. TOTEAA, että - osoitteiden ja verkkotunnusten hallinnossa on saavutettu tiettyä merkittävää edistystä: ICANNin hallintoneuvoston kansainvälistyminen; rekisterinpitäjien välisen kilpailun syntyminen; yleisiä ylätason aluetunnuksia (gTLD) koskevien kiistojen ratkaisumekanismien perustaminen, - Internetin hallinnon uudistusprosessi on kuitenkin edelleen välivaiheessa, minkä vuoksi ei ole mahdollista pitää Euroopan unionin verkkotunnusten hallinnolle asettamia tavoitteita saavutettuina, - useat tärkeät kysymykset ovat tällä hetkellä ratkaisematta, erityisesti: - millä tavalla viranomaiset voivat tasapainoisesti ja -puolisesti valvoa ICANNin tiettyjä toimia, - yleisiä aluetunnuksia koskevat säännöt, erityisesti tietokantoihin liittyvät tekijänoikeudet sekä rekisterin ja rekisterinpitäjien toimintojen erottaminen toisistaan, - tiettyjen ylätason maantieteellisten aluetunnusten (ccTLD) edelleen delegointi toiselle hallinnoijalle asianomaisen hallituksen pyynnöstä, - yhteisöön sijoittautuneiden rekisterien suhde toisaalta niiden julkishallintoon ja toisaalta ICANNiin, - juuripalvelinjärjestelmän hallinnon siirto Yhdysvaltojen kauppaministeriöltä ICANNille, - näitä kysymyksiä on käsiteltävä ottaen huomioon toisaalta koko kansainvälisen yhteisön edut ja toisaalta yleiset poliittiset näkökohdat, jotka koskevat erityisesti kilpailua, henkilötietojen suojaa ja teollis- ja tekijänoikeuksien kunnioittamista; 4. KIIREHTII - GAC:n hyväksymien periaatteiden täytäntöönpanoa, - WIPOa jatkamaan oikeuksien tunnustamisen ja aluenimijärjestelmän nimien käytön käsittelyä. Lisäksi WIPOa kehotetaan kehittämään ylätason maantieteellisten aluetunnusten hallinnoijien avuksi käytänteitä ja politiikkoja koskevat vapaaehtoiset suuntaviivat, joilla vähennetään suojeltujen nimien rekisteröinnin vilpillistä ja väärää käyttöä sekä ratkaistaan tähän liittyviä riitoja, - ITUa osallistumaan aktiivisesti kansainvälisiin keskusteluihin ja aloitteisiin, jotka koskevat Internetin organisaatiota ja hallintoa, erityisesti Internet-osoitteisiin ja -pöytäkirjoihin liittyvissä kysymyksissä; 5. PÄÄTTÄÄ KEHOTTAA JÄSENVALTIOITA - neuvottelemaan keskenään asiaa koskevien yhteisten eurooppalaisten kantojen määrittelemiseksi asianomaisilla kansainvälisillä foorumeilla, jotta saataisiin aikaan todella kansainvälinen Internetin hallinto, - ottamaan yhteisön politiikassa asianmukaisesti huomioon komission tiedonannossa mainitut tietoyhteiskuntaa, tutkimusta ja kehittämistä koskevat poliittiset tavoitteet, - panemaan kansallisten säännösten mukaisesti täytäntöön hallitusten neuvoa-antavan komitean (GAC) vahvistamat verkkotunnusten hallintoa koskevat periaatteet; 6. PÄÄTTÄÄ ANTAA KOMISSION TEHTÄVÄKSI - kiirehtiä Internetin hallintoa koskevien politiikkojen yhteensovittamista, erityisesti määrittelemällä asianmukaiset puitteet asiaan liittyvien toimien organisointia ja strukturointia varten, - jatkaa ponnisteluja yhdessä jäsenvaltioiden kanssa kansainvälisen edustuksen varmistamiseksi Internetin hallinnossa yleisten politiikkojen vaatimusten ja kansainvälisten sopimusten mukaisesti, - luoda eurooppalainen verkko, jossa yhdistyvät jäsenvaltioiden tieteellinen, tekninen ja oikeudellinen asiantuntemus Internetin verkkotunnusten, osoitteiden ja yhteyskäytäntöjen hallinnon alalla.